CELEX: 52016PC0712
Language: sl
Date: 2016-11-15
Title: Predlog SKLEP SVETA o pristopu EU k Mednarodnemu svetovalnemu odboru za bombaž (ICAC)

EVROPSKA KOMISIJA
            Bruselj, 15.11.2016
            COM(2016) 712 final
            2016/0349(NLE)
            Predlog
            SKLEP SVETA
            o pristopu EU k Mednarodnemu svetovalnemu odboru za bombaž (ICAC)
            
               
         
         
            
               OBRAZLOŽITVENI MEMORANDUM
            
            
               1. OZADJE PREDLOGA
            
            
               Mednarodni svetovalni odbor za bombaž (ICAC) je mednarodni organ za osnovne proizvode za bombaž. Njegova naloga je pomagati vladam pri spodbujanju zdrave svetovne bombažne industrije. To počne tako, da zagotavlja preglednost na svetovnem trgu bombaža ter deluje kot klirinška hiša za tehnične informacije o proizvodnji bombaža in kot forum za razpravo o vprašanjih v zvezi z bombažem, ki so mednarodnega pomena. ICAC deluje kot statistični opazovalec ter združuje države proizvajalke, porabnice in trgovinske države ter vse segmente industrije bombaža. Ima splošno podporno vlogo. Ne sodeluje pri določanju cen bombaža.
            
            
               Zaenkrat je ICAC eden redkih mednarodnih organov za osnovne proizvode
                  1
               , v katerih Evropska unija (EU) ni članica, pri čemer je devet držav članic tudi članic ICAC v lastnem imenu (Belgija, Nemčija, Grčija, Finska, Francija, Italija, Nizozemska, Poljska in Španija). Članstvo v ICAC je v interesu Unije zaradi pomena bombaža za gospodarstvo Unije. EU je proizvajalka bombaža in se je z letom 2009 iz neto uvoznice bombaža (do leta 2008) razvila v neto izvoznico bombaža. Tekstilna in oblačilna industrija EU je pomembna uporabnica bombažnih tkanin. Poleg tega je bombaž pomembno področje za evropsko razvojno sodelovanje, pri čemer EU ostaja glavna darovalka za afriški sektor bombaža.
            
            
               Svet Evropske unije je ob različnih priložnostih (zlasti v svojih sklepih iz leta 2004 (ref. 8972/04), 2008 (ref. 9986/08) in 2010 (ref. 9648/10)) pozval Evropsko komisijo, naj preuči možnost članstva EU v ICAC. Leta 2013 je pooblastil Komisijo za pogajanja o pristopu Unije k ICAC v imenu Evropske unije in na podlagi pogajalskih smernic (Sklep Sveta 13406/13, 16.9.2013). Zaradi pristopa Unije k ICAC bodo vse države članice obvestile ICAC o svojem izstopu iz članstva v skladu z oddelkom 3 člena II Pravil in predpisov ICAC
                  2
               .
            
            
            
               2.
                     PRAVNA PODLAGA
            
            
               Ker najpomembnejši del nalog ICAC predstavljajo trgovinska vprašanja, bi morala biti pravna podlaga člen 207 PDEU. 
            
            
               3.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Komisija ob upoštevanju sedanjega stanja meni, da bi bilo članstvo v ICAC zaželeno, saj bi:
            
            
               –omogočilo EU, da ob upoštevanju stališč držav članic EU izrazi svoja enotna stališča o bombažu in plača en prispevek v ustrezni mednarodni organ za osnovne proizvode,
            
            
               –zagotovilo EU dostop do informacij o vprašanjih v zvezi z bombažem, tako da bi lahko spremljala trg bombaža in vplivala na razvoj bombažne industrije, ter
            
            
               –olajšalo povezave in partnerstva med zasebnim sektorjem EU (bombaž in tekstil), proizvajalci bombaža in potrošniki (iz EU in držav v razvoju) ter javnimi organi.
            
            
               Sekretariat ICAC podpira članstvo EU, saj bo to okrepilo pomen in mednarodni status ICAC kot mednarodnega organa za osnovne proizvode. Vsekakor je potrdil, da EU nima nikakršnih obveznosti v zvezi s tekočimi ali prihodnjimi finančnimi dolgovi katere koli članice.
            
            
            
               4.
                     PRORAČUNSKE POSLEDICE
            
            
               Članstvo v ICAC temelji na plačilu letnega prispevka. Izračuna se vsako leto na podlagi enačbe števila članic ICAC (fiksni del) in obsega surovega bombaža, s katerim posamezna članica trguje (spremenljivi del). Potreben bi bil prvi prispevek v višini največ 400 000 EUR, kar bo EU omogočilo ustrezen vpliv na zadeve ICAC in široko sodelovanje pri njegovih dejavnostih.
            
            
            
               5.
                     DRUGI ELEMENTI Načrti za izvajanje
            
         
         
            
               Unija bo zagotovila, da se vse prednosti pristopa delijo z državami članicami Unije. Članstvo v pododborih in delovnih skupinah bo odprto za zastopnike držav članic kot del delegacije Unije, ob upoštevanju pomena celotne vrednostne verige bombaža, vključno s proizvodnjo in potrošnjo v tistih regijah Unije, kjer sta ti pomembni za kmetijsko in industrijsko gospodarstvo ter trgovinske dejavnosti. Zlasti v okviru svetovalnega odbora za zasebni sektor (PSAP) bodo zastopnika Evropske komisije spremljali namestniki in opazovalci na zahtevo države članice v skladu z oddelkom 3a(1) člena VI Pravil in predpisov ICAC.
            
            
            
            
               2016/0349 (NLE)
            
            
               Predlog
            
            
               SKLEP SVETA
            
            
               o pristopu EU k Mednarodnemu svetovalnemu odboru za bombaž (ICAC)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207(3) in (4) v povezavi s členom 218(6) Pogodbe,
            
            
               ob upoštevanju predloga Evropske komisije,
            
            
               ob upoštevanju odobritve Evropskega parlamenta
                  3
               ,
            
            
               ob upoštevanju naslednjega:
            
            
               (1)Evropska unija (EU) ni članica Mednarodnega svetovalnega odbora za bombaž (ICAC), čeprav je že članica številnih mednarodnih organov za osnovne proizvode.
            
            
               (2)Svet je 27. aprila 2004, 27. maja 2008 in 10. maja 2010 v svojih sklepih o akcijskem načrtu EU o kmetijskih blagovnih verigah, odvisnosti in revščini, o partnerstvu med EU in Afriko za podporo razvoja sektorja bombaža ter o okrepitvi ukrepov EU na področju primarnih proizvodov pozval Komisijo, naj preuči možnost članstva EU v Mednarodnem svetovalnem odboru za bombaž.
            
            
               (3)Svet je 16. septembra 2013 pooblastil Komisijo za pogajanja v imenu Evropske unije o pristopu Unije k Mednarodnemu svetovalnemu odboru za bombaž v skladu z oddelkoma 1 in 2 člena II njegovih Pravil in predpisov
                  4
               , pri čemer je navedel, da je članstvo v ICAC v interesu EU zaradi pomena bombaža za gospodarstvo Unije; EU je proizvajalka bombaža in se je z letom 2009 iz neto uvoznice bombaža (do leta 2008) razvila v neto izvoznico bombaža. Tekstilna in oblačilna industrija EU je pomembna uporabnica bombažnih tkanin. Poleg tega je bombaž pomembno področje za evropsko razvojno sodelovanje, pri čemer EU ostaja glavna darovalka za afriški sektor bombaža. 
            
            
               (4)Unija bo plačala prispevek v skladu z oddelkom 2a.(2)(c) člena II Pravil in predpisov ICAC. Unija ne more biti odgovorna za kakršne koli tekoče ali prihodnje finančne dolgove katere koli članice ICAC.
            
            
               (5)Protokol št. 4 o bombažu Akta o pristopu Helenske republike k Evropski uniji
                  5
                bi bilo treba po pristopu Unije k ICAC še naprej upoštevati.
            
            
               SPREJEL NASLEDNJI SKLEP:
            
            
               Člen 1
            
            
               Pristop Evropske unije k Mednarodnemu svetovalnemu odboru za bombaž se odobri v imenu Unije. 
            
         
         
            
               Člen 2
            
            
               Predsednik Sveta imenuje osebo, ki je pooblaščena, da v imenu Evropske unije posreduje ta sklep Mednarodnemu svetovalnemu odboru za bombaž. 
            
            
               Člen 3
            
            
               Ta sklep začne veljati dan po objavi v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  EU je članica Mednarodne organizacije za kavo, Mednarodne organizacije za kakav, Mednarodne organizacije za tropski les, Mednarodne organizacije za sladkor, Mednarodnega sveta za oljke, Mednarodnega sveta za žito, Mednarodnega študijskega odbora za gumo, Mednarodne študijske skupine za svinec in cink, Mednarodne študijske skupine za nikelj ter Mednarodne študijske skupine za neželezne kovine.  
               
               
                  
                     (2)
                  Glej uradno spletno mesto ICAC: https://www.icac.org/about-International-Cotton-Advisory-Committee/rules 
               
               
                  
                     (3)
                  UL C , , str. .
               
               
                  
                     (4)
                  Pravila in predpisi Mednarodnega svetovalnega odbora za bombaž, sprejeti na 31. plenarnem zasedanju 16. junija 1972, s spremembami, sprejetimi na 74. plenarnem zasedanju 11. decembra 2015. Glej uradno spletno mesto ICAC: https://www.icac.org/about-International-Cotton-Advisory-Committee/rules
               
               
                  
                     (5)
                  Uradni list EU, L 291, 19.11.1979.